A FaithLeaks nevű oldal a napokban 33 levéllel és dokumentummal debütált. A dokumentumok egy állítólagos szexuális zaklatási ügy belső vizsgálata során születtek a Jehova Tanúi vallási közösségben.

A FaithLeaks, a WikiLeakshez hasonlóan lehetővé teszi a forrásoknak, hogy anonim módon, titkosított csatornákon keresztül adjanak át kényes dokumentumokat, amelyeket aztán az oldal nyilvánosságra hoz. Az oldalt tavaly novemberben hozta létre két volt mormon, Ryan McKnight és Ethan Dodge. Az alapítók azt remélik, hogy a FaithLeaks hozzájárul majd a vallási közösségek és szervezetek átláthatóságához, a korrupció és a visszaélések leleplezéséhez.

A most nyilvánosságra hozott dokumentumok az 1999-től 2012-ig terjedő időszakot ölelik fel, és meglehetősen hátborzongató részleteket tartalmaznak. Az egyház egyik férfi tagját három nő vádolta meg, egyikük a lánya, aki azt állítja, hogy az apja ötéves kora óta szexuálisan molesztálta. A férfi másik lánya azt állítja, hogy 8 éves korától rendszeresen megerőszakolta. Szexuális visszaéléssel vádolta meg egy másik nő is, akivel már nem volt rokoni kapcsolatban. A Jehova Tanúinak brooklyni központjából származó dokumentum szerint az egyház a vádakat hihetőnek találta, de éveken át belső ügyként kezelte, és nem jelentette a rendőrségnek.

A FaithLeaks alapítóinak már van tapasztalatuk a kiszivárogtatásban, a nevükhöz fűződik a MormonLeaks nevű oldal létrehozása, amely mormon egyház többtucatnyi belső dokumentumát hozta nyilvánosságra. Az ígérik, hogy a következő hetekben újabb dokumentumokkal állnak elő.